钦定古今图书集成/明伦汇编/氏族典/第217卷 > 《廖用贤尚友录》 > 罗企生
## 钦定古今图书集成/明伦汇编/氏族典/第217卷 > 《廖用贤尚友录》 > 罗企生

按《晋书罗企生传》：“企生，字宗伯，豫章人也。多才艺。初
拜佐著作郎，以家贫亲老，求补临汝令。刺史王凝之
请为别驾。殷仲堪之镇江陵，引为功曹，累迁武陵太
守。未之郡，而桓元攻仲堪，仲堪更以企生为谘议参
军。仲堪多疑少决，企生深忧之，谓弟遵生曰：‘殷侯仁
而无断，事必无成，成败，天也，吾当死生以之’。仲堪果”
走。文武无送者，唯企生从焉。路经家门，遵生曰：“作如
此分离，何可不执手？”企生回马授手，遵生有勇力，便
牵下之。仲堪见企生无脱理，策马而去。元至荆州，人
士无不诣者，企生独不往，而营理仲堪家。元大怒，遂
害之，时年三十七。先是，元以《羔裘》遗企生母胡氏，及
企生遇害，即日焚裘。